《张黼臣见题拙稿步韵谢之》
清代·许传霈

迩年世事尽翻新，诗酒如君亦雅人。拨去穷愁留血性，好看春色助精神。

乔枝旧契书容读，棣萼新芳趣自真。覆瓮一编叹已久，今朝何幸拂浮尘。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。